
			1842/2023 EBAZPENA, irailaren 26koa, Osakidetza-Euskal osasun zerbitzuko zuzendari nagusiarena, zeinaren bidez Ospitaleko Erradiofisikako Zerbitzu Sanitarioko Burua lanpostua Euskadiko Protonterapia Proiektuan betetzeko lehiaketarako deialdia egiten den.

			Euskadiko Protonterapia Proiektuan Ospitaleko Erradiofisikako Zerbitzu Sanitarioko Burua lanpostua hutsik dago. Hori dela eta, bat etorriz Euskadiko Antolamendu Sanitarioaren ekainaren 26ko 8/1997 Legearen 28. artikuluaren Hirugarren Arau Komunean, Osakidetzako lanpostu funtzionalak arautzen dituen uztailaren 19ko 186/2005 Dekretuan, Osasun zerbitzuetako estatutupeko langileen esparru-estatutuari buruzko abenduaren 16ko 55/2003 Legean eta Enplegatu Publikoaren Oinarrizko Estatutuaren Legearen testu bategina onartzen duen urriaren 30eko 5/2015 Legegintzako Errege Dekretuan xedatutakoarekin, Zuzendaritza Gerentzia honek erabaki du aipatutako lanpostua lehiaketa bidez betetzeko deialdi publikoa iragartzea, oinarri hauen arabera

			Oinarriak

			1.– Parte hartzeko baldintzak.

			Deialdi honetan, eskaerak aurkezteko epeko azken egunean baldintza hauek betetzen dituztela frogatzen dutenek hartu ahal izango dute parte:

			a) Estatutupeko, funtzionario edo lan-legepeko kontratudun finkoa izatea Osakidetzako edozein zerbitzu-erakundetan edo estatutupeko langile finkoa izatea Osasun Sistema Nazionaleko Erakunde Sanitarioetan, eta jarduneko zerbitzuan egotea edo A1 lanbide-taldeko kategoria bateko lanpostua erreserbatzea dakarren beste administrazio-egoera batean egotea.

			b) Deitutako lanpostuari dagozkion titulua eta espezialitatea edukitzea. Ospitaleko Erradiofisikako Fakultatibo Espezialistaren titulua.

			c) Dagokion espezialitateko lanpostu batean gutxienez lau urteko lan-esperientzia izatea.

			2.– Deialdia argitaratzea.

			Ebazpen hau osorik argitaratu beharko da Euskal Herriko Agintaritzaren Aldizkarian (EHAA), Estatuko Buletin Ofizialean (BOE), eta Osakidetzaren web-orrian.

			3.– Eskabideak aurkezteko epea eta modua.

			Interesdunek Osakidetza-Euskal osasun zerbitzuko Giza Baliabideen Zuzendaritzara bidali beharko dituzte eskabideak (Araba kalea 45, 01006 Vitoria-Gasteiz), 15 egun balioduneko epean, deialdi-ebazpen hau dagozkion aldizkari ofizialetan azkenekoz argitaratu eta hurrengo egunetik aurrera. Aurkeztu ahal izango dira, halaber, Administrazio Publikoen Administrazio Prozedura Erkidearen urriaren 1eko 39/2015 Legearen 16. artikuluan ezarritako eran.

			Interesdunek Osakidetza-Euskal osasun zerbitzuko Giza Baliabideen Zuzendaritzan aurkeztu beharko dute eskaera, beren datu pertsonal guztiekin eta dokumentatutako curriculum vitaearekin (CV) batera.

			Dokumentu hauek aurkeztu beharko dira:

			– NANaren, pasaportearen edo gidabaimenaren fotokopia konpultsatua.

			– Funtzionario edo estatutupeko langile izendapenaren fotokopia konpultsatua edo, hala badagokio, lan-legepeko kontratudun finkoa dela egiaztatzen duen agiriarena.

			– Eskatutako titulazioaren fotokopia konpultsatua.

			– Ebazpenaren deialdia EHAAn argitaratu arte emandako zerbitzuen jatorrizko ziurtagiri eguneratua, dagokion kategoria adierazita.

			– Bete nahi den zerbitzua kudeatzeko memoria-proiektua.

			– Merezimendu baloragarri guztien fotokopia konpultsatua.

			Osakidetzaren Curriculum Vitae aplikazio informatiko korporatiboan behar bezala baliozkotuta dauden alderdiak ez dira ziurtatu behar izango aurretik azaldu den moduan; hala ere, eskatzaileak horren berri eman behar du eskaeran.

			4.– Onartuen eta baztertuen behin-behineko zerrenda.

			Eskabideak aurkezteko epea amaituta, Osakidetza-Euskal osasun zerbitzuko Zuzendaritza Nagusiak, ebazpen baten bidez, prozesuan onartutako eta baztertutako pertsonen behin-behineko zerrenda argitaratuko du Osakidetzaren webgunean, baztertzeko arrazoia adierazita.

			Baztertutako izangaiek 10 egun balioduneko epea izango dute erreklamazioak egiteko, aipatutako ebazpena argitaratu eta biharamunetik zenbatzen hasita.

			Baztertu izanaren arrazoia zuzendu daitekeen akatsa bada, interesdunei eskatuko zaie, aipatutako behin-behineko zerrenda horren argitalpenaren bidez, ikusitako akatsak zuzen edo nahitaezko dokumentuak bidal ditzaten 10 egun balioduneko epean, eta, jakinaraziko zaie horrela egin ezean prozesutik kanpo geldituko direla behin betiko.

			5.– Onartuen eta baztertuen behin betiko zerrenda eta Balorazio Batzordearen osaera.

			Erreklamazioak egiteko eta/edo eskabideetako akatsak zuzentzeko epea igarotakoan, Osakidetza-Euskal osasun zerbitzuko Zuzendaritza Nagusiak, ebazpen baten bidez, prozesuan onartutako eta baztertutako izangaien behin betiko zerrenda eta Balorazio Batzordearen osaera argitaratuko du, aurreko paragrafoan adierazitako toki beretan. Aipatutako ebazpenaren aurka, gora jotzeko errekurtsoa jarri ahal izango zaio Osakidetza Ente Publikoaren Administrazio Kontseiluari hilabeteko epean, web-orrian argitaratzen den egunetik zenbatzen hasita. Era berean, prozesuko izangaiei ebazpen honen berri emango zaie.

			Balorazio Batzordeko burua, oro har, Asistentzia Sanitarioko zuzendaria izango da, eta kide hauek izango ditu: Osakidetzako Zuzendaritza Nagusiko Ospitaleko Arreta Koordinatzeko zuzendariordea edo Zerbitzu Korporatiboko burua, Giza Baliabideen zuzendaria (idazkari gisa jardungo du, hitzarekin eta botoarekin), eta, hori ezinezkoa bada, erakundeko beste kargu batzuk. Horiek denak derrigor izan beharko dira estatutupeko langile finkoak, karrerako funtzionarioak edo lan-legepeko kontratudun langile finkoak, deialdian eskainitako lanpostuaren titulazio-maila berekoak.

			Esandakoak ez ezik, beste hiru batzordekide izango ditu batzordeak (bat IVAPek izendatua), hirurak ere izangaiei eskatutako titulazioa eta espezialitate berekoak, estatutupeko langile finkoak, karrerako funtzionarioak edo lan-legepeko kontratudun finkoak, eta, horrez gain, deialdian eskainitako lanpostu funtzionalaren hierarkia-maila berekoak edo goragokoak.

			Batzordeko kide titular bakoitzeko ordezko bat izendatuko da, aurrekoak huts eginez gero haren lekua hartzeko, eta kide titularrentzat zehaztutako baldintzak bete beharko ditu. Beharrezkoa izanez gero, Osakidetzako beste edozein zerbitzu-erakundetako maila baliokideko langile bat izendatu ahalko da epaimahaiko kide.

			Balorazio Batzordeko kide guztiak modu indibidualean izango dira batzorde horretako kide. Funtzionamenduan, independenteak izango dira eta diskrezionalitate teknikoaren babesean jardungo dute, betiere zuzenbidearekiko menpekotasunari kalterik egin gabe.

			Balorazio Batzordearen osaerak emakumeen eta gizonen presentzia orekatuaren printzipioa beteko du, Emakume eta Gizonen Berdintasunerako otsailaren 18ko 4/2005 Legeak ezarritakoaren arabera, egoerak hala ahalbidetuz gero. Ordezkapen orekatutzat joko da sexu bakoitza ehuneko berrogeian ordezkatuta dagoenean, gutxienez.

			Batzordea osatzen duten pertsonek ez dute jardungo, eta deialdia egin duen agintaritzari jakinarazi beharko diote, baldin eta Sektore Publikoaren Araubide Juridikoaren urriaren 1eko 40/2015 Legearen 23. artikuluan jasotako inguruabarren bat gertatzen bada. Kasu berberetan, prozesuan parte hartzen duten pertsonek edozein unetan sustatu ahal izango dute errefusatzea, aipatutako lege-testuaren 24. artikuluan ezarritakoarekin bat etorriz. Era berean, Balorazio Batzordeak aipatutako 40/2015 Legearen 15etik 24ra bitarteko artikuluetan zehaztutako arauei egokituko du bere jarduna.

			Balorazio Batzordeko kide guztiek hitza eta botoa izango dute, eta akordioak botoen gehiengoarekin onartu eta horretarako idatzitako aktan jasoko dira.

			Batzordeak erabateko autonomia funtzionala izango du, prozeduraren legezkotasuna zainduko du, eta objektibotasuna bermatzeaz arduratuko da. Halaber, deialdiaren oinarriak aplikatzerakoan sortzen diren zalantza guztiak argituko ditu, eta horietan aurreikusi ez diren kasuetan zein irizpide erabili behar den erabakiko du. Gainera, izangaiak ebaluatu aurretik, aktan jaso beharko dira ebaluazioko irizpide espezifikoak, oinarriei eta oinarriotan jasotako merezimendu-baremoari jarraituta.

			6.– Hautaketa-prozedura.

			Izangaien merezimenduen balorazioak fase hauek izango ditu:

			a) Kudeaketako memoria-proiektua eta defentsa.

			Balorazio-batzordeak deialdi frogagarria egingo die izangaiei, prozesuan parte hartzeko eskabidearekin batera aurkeztutako memoriari dagokion kudeaketa-proiektuaren defentsa publikoa egiteko. Deialdi hori 72 ordu lehenago egin beharko da gutxienez, eta izangaien esku-hartzearen eguna, tokia eta ordua adierazi beharko dira. Gainera, deialdi horren iragarki bat argitaratu beharko da Osakidetzaren webgunean.

			Oro har, aurkeztutako kudeaketa-proiektuak publikoki defendatu aurretik, Balorazio Batzordeko kideek Batzordeko kideei eragin diezaieketen abstentzio- edo errekusazio-arrazoiak aztertuko dituzte, eta deialdia egin duen organoari jakinaraziko dizkiote.

			Ondoren, izangai bakoitzari dei egingo zaio proiektuaren azalpena eta defentsa egin dezan. Ondoren, elkarrizketa bat egingo da, eta, horren bidez, Balorazio Batzordeko kideek galderak egingo dituzte bertan jasotako alderdiei buruz, gehiago argitzeko edo sakontzeko. Proiektuaren azalpena eta defentsa eta elkarrizketa publikoak izango dira.

			Izangaiak jendaurrean jarri ondoren, Balorazio Batzordeak hautagai bakoitzari puntuak emango dizkio, deialdiaren oinarrietan ezarritakoarekin bat etorriz.

			b) Merezimenduen balorazioa.

			Balorazio Batzordeak hautagai bakoitzaren merezimenduen balorazioa eta puntuazioa egingo du, deialdiaren oinarrietan aurreikusitakoaren arabera. Atxikiriko eranskinean jasotzen da buruzagitzako lanpostuak betetzeko prozesu hauetan aplikatu beharreko merezimenduen baremoa.

			c) Akta eta izendapen-proposamena.

			Epaimahaiaren aktan, zehazki jaso beharko da epaimahaiko kideek hautagai bakoitzari baremoko atal bakoitzean emandako puntuazioa, baita epaimahaiak hautagaiei emandako puntuazio osoa ere, eta hori ez ezik, epaimahaiak puntuazioak emateko –bai hautagai bakoitzak aurkeztutako zerbitzuaren kudeaketari buruzko memoria-proiektuaren edukiaren puntuazioa, bai egindako aurkezpen publikoaren puntuazioa– oinarritzat hartu dituen alderdiei buruzko azalpen labur bat ere jaso beharko da aktan, beste ataletako puntuazio xehatuaz gain.

			d) Izendapena.

			Izendatua izateko, prozesu osoko puntuazio maximoaren erdia lortu behar da gutxienez, eta proiektua eta haren defentsa baloratzeko atalerako finkatutako puntuazio maximoaren erdia, nahitaez.

			Era berean, aktan jasoko da Balorazio Batzordeak puntuazio handiena lortu duen hautagaiaren aldeko proposamena egiten duela.

			7.– Prozedura ebaztea.

			Hautagaiek aurkeztutako proiektuak eta curriculumeko merezimenduak ebaluatzeko fasea amaituta, Balorazio Batzordeak izendapen-proposamena egingo dio Osakidetza-Euskal osasun zerbitzuko Zuzendaritza Nagusiari, puntuazio handiena lortu duen hautagaiaren alde, eta, proposamenean, modu xehatuan adierazi beharko ditu baremoaren epigrafe bakoitzean hautagaiek lortutako puntuazioa. Ez baldin badago deialdian zehaztutako eskakizunak betetzen dituen hautagairik, edo eskatutako gutxieneko puntuazioa lortzen ez badute, Balorazio Batzordeak deialdia hutsik uztea proposatuko du. Proposamen hori Osakidetzako web-orrian argitaratuko da.

			Osakidetza-Euskal osasun zerbitzuko Zuzendaritza Nagusiak, egindako proposamena ikusita, ebazpena emango du proposatutako hautagaia deitutako lanpostua betetzeko izendatzeko, edo hutsik utziko du. Azkeneko kasu horretan, arrazoia adierazi beharko du. Arrazoia hauetako bat izan beharko da:

			a) Ez da izangairik aurkeztu.

			b) Ez dago deialdiko oinarrietako eskakizunak betetzen dituen izangairik.

			c) Ez dago eskatutako gutxieneko puntuazioa lortu duen izangairik.

			Aurreko a) atalaren kasuan, Osakidetza-Euskal osasun zerbitzuko Zuzendaritza Nagusiak deialdia hutsik utzi dezake, onartutako eta baztertutako pertsonen behin betiko zerrenda onartu ondoren, izapide gehiagorik egin gabe.

			Izendapenaren Ebazpena interesdunei jakinaraziko zaie, eta Euskal Herriko Agintaritzaren Aldizkarian eta Osakidetzaren web-orrian argitaratuko da. Ebazpenaren aurka, gorako errekurtsoa jarri ahalko zaio Osakidetza Ente Publikoko Administrazio Kontseiluari.

			8.– Esleipenaren ondorioak.

			Zerbitzuburu-lanpostua aldi baterako izendatuko da, lau urterako, eta epe hori luzatu ahal izango da Euskadiko Antolamendu Sanitarioaren ekainaren 26ko 8/1997 Legearen (uztailaren 21eko EHAA 138. zk.) 28. artikuluaren hirugarren arau komunean ezarritakoaren arabera.

			9.– Ebazpen honen aurkako errekurtsoak.

			Ebazpen honen aurka gora jotzeko errekurtsoa aurkez dakioke Osakidetza Ente Publikoko Administrazio Kontseiluari, hilabeteko epean, Ebazpena dagozkion aldizkari ofizialetan azken aldiz argitaratu eta hurrengo egunetik aurrera.

			Vitoria-Gasteiz, 2023ko irailaren 26a.

			Osakidetza-Euskal osasun zerbitzuko zuzendari nagusia,

			MARÍA ROSA PÉREZ ESQUERDO.

			ERANSKINA

			Euskadiko Protonterapia Proiektuan destinoa duen Ospitaleko Erradiofisikako Zerbitzu Sanitarioko Buruzagitza betetzeko deialdirako merezimenduen baremoa.

			Merezimenduen baremoa (gehienez, 66 puntu).

			Merezimenduen balorazioak fase hauek izango ditu:

			I.– Proiektua eta haren defentsa (gehienez, 30 puntu).

			Izangaiek dagokion zerbitzuaren antolaketari eta funtzionamenduari buruzko memoria-proiektu bat aurkeztu beharko dute, kalifikazio-epaimahai baten aurrean aurkezpen publikoa egin beharko dute eta epaimahaiko kideek planteatutako galderei erantzun beharko dizkiete.

			Fase honen puntuazioa bi atal hauetan xehatzen da:

			a) Zerbitzua kudeatzeko aurkeztutako memoria-proiektuaren edukiaren balorazioa (gehienez, 15 puntu).

			Kudeaketako memoria-proiektuan atal hauek garatu beharko dira, gutxienez:

			a.1.– Antolaketarekin eta kudeaketarekin lotutako atala (gehienez, 7 puntu).

			Zerbitzuaren/atalaren organigrama, batetik, buruzagitza-lanpostuaren funtzioak eta, bestetik, hari atxikiriko gainontzeko lanpostuen funtzioak adierazita.

			Zerbitzuak/atalak eta erakunde bereko beste zerbitzuek elkarren artean duten harremana.

			Buruzagitza/atalaren kudeaketa-plana, hobekuntzako arloak antolatzeko, aztertzeko eta detektatzeko helburuak zehaztuta, eta horiek lortzeko behar diren neurri egokiak identifikatuta. Eta horrekin batera, esleitutako giza baliabideak, materialak eta ekonomikoak eraginkortasunez erabiltzeko konpromisoa edo plana.

			a.2.– Atal asistentziala (gehienez, 5 puntu).

			Asistentzia-zerbitzuen zorroaren deskribapena.

			Adierazle eta helburu asistentzialak ezartzea, horien jarraipena eta ebaluazioa etengabe egiteko sistemarekin batera.

			a.3.– Irakaskuntzari eta ikerketari lotutako atala (gehienez, 3 puntu).

			Zerbitzuan/atalean irakaskuntzaren planifikazioa ezartzea.

			b) Memoria-proiektuaren azalpen publikoa Balorazio Batzordearen aurrean (gehienez, 15 puntu).

			Proiektuaren jendaurreko azalpena baloratzerakoan, Memoria-proiektua defendatzeko izandako argitasuna eta zehaztasuna hartuko dira kontuan, baita haren arlo garrantzitsuenak azaltzeko gaitasuna ere. Dagokion aktan, kide bakoitzak hautagai bakoitzari emandako puntuazioaren justifikazioa jaso beharko da, proiektuaren defentsaren argitasuna eta zehaztasuna baloratuta eta proiektuaren alderdi esanguratsuenak azaltzeko ahalmena kontuan hartuta.

			II.– Merezimenduen balorazioa (gehienez, 30 puntu).

			Puntuazioa honela banatuko da:

			II.1.– Laneko esperientzia (gehienez, 13 puntu).

			– Dagokion espezialitatean fakultatibo gisa zerbitzua eman duen hilabete bakoitzeko: 0,0500 puntu.

			– Dagokion espezialitatean atalburu gisa zerbitzua eman duen hilabete bakoitzeko: 0,0750 puntu.

			– Dagokion espezialitatean zerbitzuburu gisa zerbitzua eman duen hilabete bakoitzeko: 0,1000 puntu.

			– Administrazio publiko sanitarioen zuzendari gisa edo zuzendariorde mediko gisa zerbitzua eman duen hilabete bakoitzeko: 0,1000 puntu.

			Kontuan hartuko dira, laneko esperientzia gisa, Osakidetzako, Gizarte Segurantzako eta autonomia erkidegoetako osasun-zerbitzuetan edo edozein administrazio publikotakoetan emandako zerbitzuak, bai eta Europar Batasuneko gainontzeko estatuetako sare publikoko osasun-zerbitzuetan emandakoak ere.

			Zenbaketa osoa lan egindako egun naturaletan oinarrituta egingo da, eta baztertu egingo dira hilabetetik beherako soberakinak. Honetarako, hilabetetzat 30 egun naturaleko multzoa hartuko da.

			II.2.– Prestakuntza, irakaskuntza eta ezagutzaren hedapena (gehienez, 17 puntu).

			Ikastaroen ziurtagirietan kreditu-kopurua bakarrik agertzen denean, 0,1 puntukoa izango da puntuazioa kreditu bakoitzeko.

			II.2.1.– Prestakuntza kudeaketa arloan (gehienez, 3 puntu).

			Osasun-kudeaketari lotutako ikastaro bakoitzeko, iraupenaren arabera:

			– 20 eta 30 ordu bitartean: 0,2000 puntu.

			– 31 eta 50 ordu bitartean: 0,3000 puntu.

			– 51 eta 100 ordu bitartean: 0,4000 puntu.

			– 101 eta 200 ordu bitartean: 0,5000 puntu.

			– 200 ordu baino gehiago: 1,2500 puntu.

			Erakunde ofizialek, unibertsitateek, erakunde sanitarioek, eta, hala badagokio, elkargo profesionalek eta elkarte zientifikoek emandako eta egiaztatutako ikastaroak balioztatuko dira, baita Osakidetzak edo edozein administrazio publikok hitzartutako etengabeko prestakuntzako akordioen arabera eman eta egiaztatutako ikastaroak ere, betiere titulazio ofizial bat lortzeko ikasketa-plan baten barrukoak ez badira.

			II.2.2.– Espezialitateko etengabeko prestakuntza (gehienez, 3 puntu).

			Dagokion lanpostuaren espezialitateari lotutako ikastaro bakoitzeko, iraupenaren arabera:

			– 20 eta 30 ordu bitartean: 0,2000 puntu.

			– 31 eta 50 ordu bitartean: 0,3000 puntu.

			– 51 eta 100 ordu bitartean: 0,4000 puntu.

			– 101 eta 200 ordu bitartean: 0,5000 puntu.

			– 200 ordu baino gehiago: 1,2500 puntu.

			Erakunde ofizialek, unibertsitateek, erakunde sanitarioek, eta, hala badagokio, elkargo profesionalek eta elkarte zientifikoek emandako eta egiaztatutako ikastaroak balioztatuko dira, baita edozein administrazio publikok hitzartutako etengabeko prestakuntzako akordioen arabera eman eta egiaztatutako ikastaroak ere, betiere titulazio ofizial bat lortzeko ikasketa-plan baten barrukoak ez badira.

			II.2.3.– Graduondoko prestakuntza (gehienez, 5 puntu).

			– Doktore-titulua: 3 puntu.

			– cum laude doktore-titulua: 4 puntu.

			– Graduondoko masterra: 2 puntu.

			– Unibertsitateko Aditu edo Espezialista titulua: 1 puntu.

			– Ikertzeko nahikotasuna edo Diploma ikasketa aurreratuetan: 1 puntu.

			– Doktoretza-ikastaroak: doktoretza-ikastaroetako bikain edo ohorezko matrikula bakoitzeko (10 ikastaro, gehienez): 0,1000 puntu.

			Ez dira kontuan hartuko doktore titulua, cum laude doktore titulua, ikertzeko nahikotasuna edo ikasketa aurreratuetako diploma lortzeko balio izan duten programetako doktoretza-ikastaroak.

			II.2.4.– Jarduera zientifikoa (gehienez, 3 puntu).

			Dagokion espezialitateari lotutako lan zientifikoak argitaratzeagatik, txostenak edo komunikazioak aurkezteagatik eta hitzaldiak edo mahai-inguruak egiteagatik:

			– Eskualdeko txosten bakoitzeko: 0,2500 puntu.

			– Estatuko txosten bakoitzeko: 1,0000 puntu.

			– Nazioarteko txosten bakoitzeko: 1,5000 puntu.

			– Eskualdeko ahozko komunikazio/poster bakoitzeko: 0,1500 puntu.

			– Estatuko ahozko komunikazio/poster bakoitzeko: 0,6000 puntu.

			– Nazioarteko ahozko komunikazio/poster bakoitzeko: 1,0000 puntu.

			– Eskualdeko mahai-inguru bakoitzeko: 0,2000 puntu.

			– Estatuko mahai-inguru bakoitzeko: 0,7500 puntu.

			– Nazioarteko mahai-inguru bakoitzeko: 1,2500 puntu.

			– Argitalpen bakoitzeko (lehenengo egilea): 1,0000 puntu.

			– Argitalpen bakoitzeko (beste egile batzuk): 0,5000 puntu.

			– Liburu bakoitzeko (lehenengo egilea): 2,0000 puntu.

			– Liburu bakoitzeko (beste egile batzuk): 1,0000 puntu.

			– Kapitulu bakoitzeko (lehenengo egilea): 1,0000 puntu.

			– Kapitulu bakoitzeko (beste egile batzuk): 0,5000 puntu.

			– Tesina bakoitzeko: 1,5000 puntu.

			II.2.5.– Irakaskuntzako jarduera (gehienez, 3 puntu).

			– Medikuntza Fakultateko katedraduna, dagokion espezialitatean (urte bakoitzeko): 1,0000 puntu.

			– Medikuntza Fakultateko irakasle titularra, dagokion espezialitatean (urte bakoitzeko): 0,5000 puntu.

			– Medikuntza Fakultateko irakasle elkartua, dagokion espezialitatean (urte bakoitzeko): 0,2500 puntu.

			– Egoiliarren irakaskuntzarako tutore akreditatua, dagokion espezialitatean (urte bakoitzeko): 0,5000 puntu.

			– Irakaskuntza, etengabeko prestakuntzako programa ofizialetan (orduko): 0,050 puntu.

			III.– Euskararen ezagutza (gehienez, 6 puntu).

			Osakidetzan Euskararen erabilera normalizatzeko martxoaren 18ko 67/2003 Dekretuak eta berau garatzen duten arauek xedatutakoaren arabera egingo da balorazioa.

